Πληροφορίες: Δημήτρης Λογαράς

**Αθήνα:** 22.05.2024

**Αρ. Πρωτ.:** 489

ΠΡΟΣ: κ. Σ. Ζαχαράκη, Υπουργό Κοινωνικής Συνοχής και Οικογένειας

**ΚΟΙΝ: «Πίνακας Αποδεκτών»**

ΘΕΜΑ: «Η Ε.Σ.Α.μεΑ. ζητά να διασφαλιστεί αφενός ότι κανένα άτομο με αναπηρία άνω των 22 ετών δεν θα αποκλειστεί από τα Κ.Δ.Α.Π.Α.μεΑ. την περίοδο 2024-2025, αφετέρου πως θα καταβληθεί άμεσα σε αυτές τις δομές η καθυστερούμενη από τον Σεπτέμβριο του 2023 χρηματοδότηση**»**

***Αξιότιμη κυρία Υπουργέ,***

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) με την παρούσα επιστολή της επιθυμεί να θέσει υπόψη σας δύο ιδιαίτερα σημαντικά ζητήματα που αφορούν στις δομές «Κέντρα Δημιουργικής Απασχόλησης Παιδιών και Ατόμων με Αναπηρία» -Κ.Δ.Α.Π.Α.μεΑ.

Θα θέλαμε καταρχάς να υπενθυμίσουμε ότι η Ε.Σ.Α.μεΑ. έχει αγωνιστεί σκληρά τόσο για τη δημιουργία του θεσμού των Κ.Δ.Α.Π.Α.μεΑ. όσο και για την απρόσκοπτη συνέχιση της λειτουργίας του, ακόμη και κατά τη διάρκεια της δύσκολης περιόδου των μνημονίων που οι πολιτικές λιτότητας δημιούργησαν συνθήκες ασφυξίας στο σύνολο των κοινωνικών δομών. Θέση μας, την οποία πολλάκις έχουμε εκφράσει, είναι πως τα Κ.Δ.Α.Π.Α.μεΑ. συνιστούν έναν από τους πλέον πρωτοποριακούς θεσμούς της χώρας, ο οποίος έχει διαδραματίσει καταλυτικό ρόλο τόσο στην πρόληψη της ιδρυματοποίησης και στην προώθηση της ανεξάρτητης διαβίωσης και συμπερίληψης των ατόμων με αναπηρία στην κοινότητα όσο και στην ενίσχυση του εισοδήματος των νοικοκυριών στα οποία τα άτομα με αναπηρία διαβιούν, και μάλιστα με διττό τρόπο, ήτοι: α) απελευθερώνοντας μέλη αυτών των νοικοκυριών που επιθυμούν να εργαστούν από τη φροντίδα των ατόμων με αναπηρία και β) απαλλάσσοντας αυτά τα νοικοκυριά από μια δυσβάσταχτη δαπάνη που θα απαιτούνταν για την παροχή ανάλογων υπηρεσιών από τον ιδιωτικό-κερδοσκοπικό τομέα.

Από την αρχή της λειτουργίας τους, ελλείψει άλλων κοινωνικών υπηρεσιών σε επίπεδο τοπικής κοινότητας, τα Κ.Δ.Α.Π.Α.μεΑ. προσπάθησαν να ανταποκριθούν στις ανάγκες του συνόλου των ατόμων με αναπηρία, χρόνιες παθήσεις και των οικογενειών τους. Το μεγάλο ηλικιακό εύρος στο οποίο απευθύνονται αποτυπώνεται στην παρ. 1 του άρθρου 1 της υπ. αριθ. ΚΥΑ Γ.Π.Δ11/οικ.31930-Αρ. ΦΕΚ Β’ 2240/31.05.2021, στην οποία αναφέρεται ότι τα «*Κέντρα Δημιουργικής Απασχόλησης Παιδιών και Ατόμων με Αναπηρία (Κ.Δ.Α.Π.Α.μεΑ.) είναι οι δομές κοινωνικής πρόνοιας, στις οποίες απασχολούνται δημιουργικά παιδιά, έφηβοι και ενήλικες, με κάθε είδους κινητική, νοητική, αναπτυξιακή ή αισθητηριακή αναπηρία, εκ γενετής ή επίκτητη, ακολουθούμενη ή μη από δευτερογενείς παθήσεις ή αναπηρίες, εξαιρουμένων των ατόμων με ενεργή ψυχική αναπηρία ή με επιληπτικές κρίσεις που δεν υποστηρίζονται με φαρμακευτική αγωγή, κατά το διάστημα της ημέρας και για τις ώρες που καλύπτουν τις ανάγκες των ατόμων αυτών και των οικογενειών τους».* Επιπρόσθετα στην παρ. 4 του ίδιου άρθρου αναφέρεται ότι *«Εκ των αιτούντων την εγγραφή τους σε κάθε δομή, επιλέγονται οι φιλοξενούμενοι κατά σειρά προτεραιότητας βάσει της ηλικιακής τους ομάδας, ως ακολούθως: α. παιδιά έως δώδεκα (12) ετών, β. έφηβοι ηλικίας από δεκατριών (13) έως δεκαεπτά(17) ετών, γ. ενήλικες από δεκαοκτώ (18) έως είκοσι τεσσάρων (24) ετών και δ. ενήλικες από είκοσι πέντε (25) ετών και άνω».*

Η υπερβολική καθυστέρηση μέχρι σήμερα στην καταβολή της χρηματοδότησης για τις θέσεις που προσέφεραν τα Κ.Δ.Α.Π.Α.μεΑ. στα άτομα με αναπηρία άνω των 22 ετών την περίοδο 2023-2024 έχει εντείνει την ανησυχία για τον πιθανό αποκλεισμό των ως άνω ατόμων από τη νέα Πρόσκληση της Ελληνικής Εταιρίας Τοπικής Ανάπτυξης και Αυτοδιοίκησης (ΕΕΤΑΑ) -στο πλαίσιο υλοποίησης της Δράσης *«Προώθηση και υποστήριξη παιδιών για την ένταξη τους στην προσχολική εκπαίδευση καθώς και για την πρόσβαση παιδιών σχολικής ηλικίας, εφήβων και ατόμων με αναπηρία, σε υπηρεσίες δημιουργικής απασχόλησης»-* για την περίοδο 2024-2025, η οποία μάλιστα αναμένεται να δημοσιευτεί άμεσα. Αξίζει να επισημανθεί ότι η Ε.Σ.Α.μεΑ. και οι οργανώσεις-μέλη της γίνονται καθημερινά αποδέκτες έντονων διαμαρτυριών και παραπόνων για το εν λόγω ζήτημα, αλλά και για την οκτάμηνη καθυστέρηση καταβολής της χρηματοδότησης για την περίοδο 2023-2024, η οποία έχει οδηγήσει τα Κ.Δ.Α.Π.Α.μεΑ. σε οικονομικό αδιέξοδο με αποτέλεσμα να κινδυνεύουν με κλείσιμο. Μάλιστα το ζήτημα της καθυστέρησης της καταβολής της χρηματοδότησης έχει τεθεί αναλυτικά σε εσάς τόσο με την υπ. αριθ. πρωτ. 118/21.03.2024 επιστολή της Πανελλήνιας Ομοσπονδίας Σωματείων Γονέων και Κηδεμόνων Ατόμων με Αναπηρία (ΠΟΣΓΚΑμεΑ) όσο και με την από 14.05.2023 επιστολή του Σωματείου Ιδιοκτητών ΚΔΑΠΑμεΑ και ΚΔΑΠ «Η ΦΡΟΝΤΙΔΑ».

***Κυρία Υπουργέ,***

Ζητούμε να αναλάβετε δράση προκειμένου:

**α)** Να διασφαλιστεί ότι τα άτομα με αναπηρία άνω των 22 ετών δεν θα αποκλειστούν από τη νέα Πρόσκληση της ΕΕΤΑΑ για την περίοδο 2024-2025. Μια τέτοια ενέργεια όχι μόνο θα οξύνει τον κοινωνικό αποκλεισμό που διαχρονικά τα άτομα με αναπηρία ή/και χρόνιες παθήσεις βιώνουν, αλλά ενδέχεται να οδηγήσει και στην ιδρυματοποίησή τους. Πέραν όμως αυτού, αφενός θα επιβαρύνει δυσμενώς την οικονομική και κοινωνική κατάσταση των νοικοκυριών στα οποία διαβιούν, τα οποία σύμφωνα με τις στατιστικές ανήκουν στα φτωχότερα στρώματα του πληθυσμού, αφετέρου θα θέσει σε κίνδυνο τη βιωσιμότητα και εύρυθμη λειτουργία αυτού καθ’ αυτού του θεσμού των Κ.Δ.Α.Π.ΑμεΑ. δεδομένου ότι τα άτομα με αναπηρία άνω των 22 ετών αποτελούν τη μεγαλύτερη ομάδα ωφελούμενων σε αυτές τις δομές. Αυτό συμβαίνει διότι η φοίτηση των ατόμων με αναπηρία στη δευτεροβάθμια, μετα-δευτεροβάθμια εκπαίδευση και στα Εργαστήρια Ειδικής Επαγγελματικής Εκπαίδευσης και Κατάρτισης (ΕΕΕΕΚ) συνήθως διαρκεί μέχρι την ηλικία των 21 με 22 ετών.

**β)** Να καταβληθεί άμεσα στις εν λόγω δομές η σχετική χρηματοδότηση, την οποία αναμένουν από τον Σεπτέμβριο του 2023, προκειμένου να συνεχίσουν απρόσκοπτα το ιδιαίτερα σημαντικό έργο που επιτελούν.

***Κυρία Υπουργέ,***

Γνωρίζοντας τη θετική σας στάση στα ως άνω εύλογα και δίκαια αιτήματά μας, αναμένουμε τις δικές σας ενέργειες.

Σας ευχαριστούμε θερμά εκ των προτέρων.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

* κα Ν. Κεραμέως, Υπουργό Εσωτερικών
* κ. Χ.-Γ. Σκέρτσο, Υπουργό Επικρατείας
* κ. Λ. Κυριζόγλου, Πρόεδρο Κεντρικής Ένωσης Δήμων Ελλάδος (ΚΕΔΕ)
* κ. Δ. Σκάλκο, Γενικό Γραμματέα Δημοσίων Επενδύσεων και Εταιρικού Συμφώνου για το Πλαίσιο Ανάπτυξης (ΕΣΠΑ)
* κ. Π. Πύρρο, Γενικό Γραμματέα Κοινωνικής Αλληλεγγύης και Καταπολέμησης της Φτώχειας
* κα Μ. Στέφου, Γενική Γραμματέα Δημογραφικής και Στεγαστικής Πολιτικής
* κα Ν. Δανδόλου, Ειδική Γραμματέα Διαχείρισης Προγραμμάτων Ευρωπαϊκού Κοινωνικού Ταμείου (ΕΚΤ)
* κα Ρ. Οικονόμου, Προϊσταμένη Ειδικής Υπηρεσίας Συντονισμού και Παρακολούθησης Δράσεων Ευρωπαϊκού Κοινωνικού Ταμείου (ΕΥΣΕΚΤ)
* κ. Ι. Μοσχολιό, Πρόεδρο Πανελλήνιας Ομοσπονδίας Σωματείων Γονέων και Κηδεμόνων Ατόμων με Αναπηρία (ΠΟΣΓΚΑμεΑ).
* κ. Α. Καραμανίδη, Πρόεδρο Σωματείου Ιδιοκτητών ΚΔΑΠΑμεΑ και ΚΔΑΠ «Η ΦΡΟΝΤΙΔΑ»
* Οργανώσεις-Μέλη Ε.Σ.Α.μεΑ.

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |